
DECISIÓ 19/04

Assumpte: Anunci ‘Lasaña’ de Maggi
1. Durant el mes de març de 2004, unes persones formulen una reclamació en relació amb l’anunci esmentat. Les persones reclamants manifesten que en l’anunci es discrimina a la gent gran.

2.  Es localitza una emissió de l’anunci objecte de reclamació el 24 de març de 2004 a les 00.29.00 hores a TV3.

3. L’anunci representa una parella amb el seu fill asseguts al voltant d’una taula preparats per menjar. Tot just comencen a menjar sona el telèfon. L’home l’agafa i, sense respondre’l, el passa a la dona dient-li ‘la teva mare’. Ella l’agafa, s’atura un moment, i diu ‘o la teva’, passant-li el telèfon. Ell l’agafa, i encara sense respondre’l, i el passa al nen, tot dient, ‘l’avia’. El nen juga amb el telèfon.

Seguidament, una veu en ‘off’ masculina indica que quan hi ha lassanya Maggi, la resta no importa. 

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 19 de maig de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions entenent que l’anunci utilitza l’humor per exagerar una situació que es desenvolupa en un marc quotidià, amb l’objectiu de reafirmar el missatge final que es vol transmetre ‘quan hi ha lassanya Maggi, la resta no importa’. El Consell interpreta que no hi ha indicis de discriminació en relació amb el col·lectiu de la gent gran, sinó que es tracta del plantejament d’una situació figurada i exagerada com a recurs publicitari.

5. El Consell acorda comunicar aquesta decisió a les persones interessades.

Barcelona,  19 de maig de 2004

El president

Francesc Codina i Castillo

